แนวโน้มดัชนีเช้าแกว่งแคบตามภูมิภาค
นักวิเคราะห์ฯคาดตลาดหุ้นไทยเช้านี้แกว่งตัวกรอบแคบทิศทางเดียวกับตลาดภูมิภาค ชะลอลงทุนปลายปี-หลายตลาดฯยังปิด
27 ธ.ค. 2553

นักวิเคราะห์ฯคาดตลาดหุ้นไทยเช้านี้แกว่งตัวกรอบแคบทิศทางเดียวกับตลาดภูมิภาค ชะลอลงทุนปลายปี-หลายตลาดฯยังปิด
นายอนุพนธ์ ศรีอาจ ผู้อำนวยการอาวุโสฝ่ายวิจัย บล.บีฟิท กล่าวว่า ตลาดหุ้นไทยเช้านี้คาดว่าจะแกว่งตัวในกรอบแคบเช่นเดียวกับตลาดหุ้นอื่นในภูมิภาคเอเชีย เนื่องจากเป็นช่วงปลายปีทำให้บรรยากาศการลงทุนค่อนข้างชะลอตัวและตลาดฯหลายแห่งวันนี้ยังคงปิดทำการ
ส่วนประเด็นเรื่องการปรับขึ้นดอกเบี้ยของธนาคารกลางจีนอีก 0.25% เมื่อช่วงวันเสาร์ที่ผ่านมา ถือว่าเป็นไปตามคาด แม้ว่าจะมีการปรับขึ้นเร็วกว่าที่มองว่าน่าจะเป็นช่วงต้นปีหน้า แต่ก็ไม่ได้ส่งผลต่อตลาดฯมากนัก การปรับขึ้นดอกเบี้ยของจีนในครั้งนี้เป็นการลดความร้อนแรงของอัตราเงินเฟ้อที่มีแนวโน้มเพิ่มสูงขึ้นอย่างต่อเนื่อง ซึ่งจะทำให้การบริโภคของจีนชะลอลงด้วย ก็ต้องติดตามต่อไปว่าทางจีนจะมีมาตรการที่เข้มงวดในการดูแลเศรษฐกิจออกมาเพิ่มเติมอีกหรือไม่
ด้านราคาน้ำมันก็ยังทรงตัวอยู่ในระดับสูง เป็นไปตามภาวะอากาศที่หนาวเย็นในสหรัฐฯและยุโรป ขณะที่ปัจจัยในประเทศขณะนี้ยังไม่มีประเด็นใหม่ที่จะเข้ามาขับเคลื่อนตลาด
พร้อมให้แนวรับ 1,016 และ 1,010 จุด แนวต้าน 1,025 และ 1,034 จุด